Moment musical
Laula, lintunen, lehvältäs
 mulle laulusi lempein,
 hienoin, herkin ja hellimpäs,
 helkaheileistä hempein!
 Miksi murheinen? Laulu on
 lapsi taivahan auringon,
 niinkuin valkea, varjoton
 yö on Pohjolan mailla.

 Helkä, haaveeni, haudastain
 vielä virtesi ankein,
 että kukkisi kummullain
 virpi viitani sankein!
 Miksi murheinen? Mulle syys
 on sun leikkisi lemmettyys,
 kun sa kutsut mun syleilyys –
 kuolen laineiden lailla.